**Fedekvæg**

Så fik jeg vinket farvel til familien i Kastrup lufthavn, og derefter stod jeg for alvor på egne ben. Jeg ankom til Regina, SK i Canada kl. ca. 02.00 om natten, og blev varmt modtaget af mine værtsforældre Mark og Glenys. Resten af natten overnattede vi på et nærliggende hotel, og dagen efter gik turen mod Frobisher, som er den lille by vi bor i. Køreturen tog ca. 4 timer, så der var masse af tid til at stille alle de traditionelle spørgsmål.

**Den første dag** blev jeg installeret på mit værelse, og fik en hurtig rundvisning i huset. Derefter skulle vi ”bare lige” ud og presse et par rundballer, og jeg skulle bare sidde i traktoren og slappe af og komme mig over jetlaget, men inden længe kørte jeg stolt presseren selv, og vi fik presset resten af marken. Allerede på det tidspunkt vidste jeg, at det ville blive et godt og lærerigt ophold.

**Familien** består af Mor (Glenys), Far (Mark), søn på 19 (T.J.) og datter på 17 (Alex). Det er en super sød familie, som gør meget ud af at jeg skal føle mig som en del af familien og nyde opholdet. Glenys arbejder som skolelærer i den nærmeste storby Estevan. T.J. flytter meget snart til Brandon, hvor han skal begynde sin uddannelse som landmand. Alex er lige kommet hjem fra en fem ugers lang fly-lejr, og afsluttede opholdet som pilot. Derudover skal hun i gang med sit sidste år på high school. Mark driver ca. 1300 hektar jord og har ca. 250 fedekvæg. Jeg er den eneste fastansatte på gården, men Marks far hjælper til hver dag, og så arbejder T.J. hjemme indtil skolen starter. Derudover hjælper Marks og hans brødre hinanden og ligeledes naboerne imellem, så der er altid mennesker på farmen.

**Farmen minder mig meget om en gammel amerikansk film; store marker, store matrikler, alt for mange faldefærdige bygninger og alt for meget skrot (bl.a. gamle biler)**

**Hverdagen** består ofte i at jeg starter med at tjekke køerne. Jeg kører ud i marken på en ATV’er, og har næsten altid selskab af deres lille hund. Jeg tjekker om køerne har salt og mineraler, jeg tjekker om der er kommet nogle nye kalve til verden, og så skal der desværre også tjekkes om der er nogle kalve der er blevet spist af coyots (ræve-lignende dyr) og om alt er som det skal være.   
Derefter er det i gang med høst-arbejdet. Vi er blevet færdige med rugen, og bliver snart færdige med rapsen.

Vi bruger rigtig meget tid på værkstedet. Jeg lærer noget nyt om maskiner hver dag, men jeg kan også konstatere at jeg nok aldrig får en fremtid som mekanikker. Når vi endelig er kørende i marken nyder jeg det rigtig meget. Mit største job indtil nu har været at presse rundballer, men der har også været lidt tid i mejetærskeren. Lige for tiden er jeg ved at blive fortrolig med de meget gamle korn-trucks, som vi kører korn fra med. Det er nogle store trucks, som ikke altid er lige sjove at køre i. Derfor var jeg rigtig stolt den dag, hvor jeg selv fik bakket korrekt til sneglen, fik tændt traktoren, starten PTO’en, og tømt trucken - helt uden problemer, og helt uden at nogen havde vist mig hvad jeg egentlig skulle gøre – Ja, I griner nok derude, men for en lige pige med bekymringer for at det hele springer i luften, var jeg meget stolt!

**Fritiden** er der endnu ikke meget af, men når der er, besøger vi ofte nogle af familiens venner, deltager i nogle af de nærliggende byers aktiviteter, eller nyder en stille aften foran fjernsynet. Én af de første dage, tog Glenys mig med til en én-dags musikfestival i byen Oxbow, hvor jeg mødte Marwin, som er en god ven af familien. Efter en meget kort introduktion, blev jeg inviteret med på en kanotur i det nordlige Saskatchewan. Jeg takkede selvfølgelig ja, og Mark var så spændt på mine vegne, at han gerne ville give mig de 9 dages fri fra arbejde. Glenys og Marwin fik stablet det hele på benene og jeg blev klædt godt på til en kanotur i det (næsten) vilde Canada.

Vi var 8 personer af sted; Marwin (far og kortholder), Lourine (Mor), Mitchell (Søn på 25), Matthew (Søn på 18), Shawn (ven af familien) +  2 store børn (Jessica på 16 og Derek på 18) og mig.   
Vi mødtes med de andre og fik vi sat telt op, så vi kunne få en god nats søvn, inden kanoerne blev sat i vandet.   
Dagen efter fik vi pakket kanoerne og gjort klar til afgang. Jeg skulle være kanopartner med Mitchell, og det viste sig hurtigt, at vi var et super godt kano-par. I stedet for at skrive alt hvad jeg oplevede, vil jeg bare fortælle at det var en SUPER KANON tur, hvor jeg mødte nogle helt fantastiske mennesker, som jeg forhåbentlig kommer til at se mere til. Ud over at sejle i kano, fik vi tiden til at gå med at fiske, bade, spise og hygge foran et bål. Vi fangede selv vores aftensmad 5 af dagene, og det var helt klart den lækreste fisk jeg nogensinde har smagt.

Efter kanoturen er jeg blevet meget mere tryg ved mit sprog, og jeg nyder hverdagen endnu mere. Arbejdet er stadig ikke så hårdt, men jeg nyder det 100 % når jeg arbejder, eller når jeg bare sidder på passagersædet og nyder livet. Den første måned har været over alle forventninger, og jeg kan kun se glædeligt frem til de næste måneder.

Heldigvis har der endnu ikke været nogen problemer eller decideret hjemve. De første 2 uger var dog de værste indtil videre, da sproget gjorde alting lidt besværligt, og jeg savnede nogle at dele mine oplevelser med. Men den fantastiske kanotur fik heldigvis gjort en ende på meget af det.

Vejret herovre er, efter hvad jeg har hørt, det komplet modsatte af det danske. Vi har stort set ikke set en regndråbe siden jeg kom, og det påvirker selvfølgelig landbruget på både godt og ondt. Langt de fleste har fået høsten i hus, og det kunne de gøre helt uden at bekymre sig om regn. Her på vores farm fik vi høstet den sidste mark med økologiske sojabønner og hørfrø i dag. Vi mangler dog stadig lige at få presset de sidste rundballer og finde lidt siloplads til sojabønnerne, før vi er helt færdige. Før vi kunne høste sojabønnerne og hørfrøene, var der noget af et klargøringsprojekt, da de er økologisk drevet. Mejetærskeren, skårlæggeren, korn-truckene, siloerne og div. skulle total rengøres, så vi ikke risikerer at få ikke-økologiske afgrøder blandet med det økologiske. Det var et flere-dages projekt, hvor jeg hovedsagelig gik rundt med en kompressor el. lign. Efter det store rengøringsprojekt, skulle der sættes et system op ved siloerne, så vi fik sorteret sojabønnerne fra hørfrøene, og derefter ukrudt fra hørfrøene. Det endte med at blive et ret godt system, men det ser ret kompliceret og spændende ud.

Som skrevet har tørvejret også resulteret i knap så gode ting. Bl.a. har de fleste gået rundt med en evig bekymring for brand, da den ville være umulig at stoppe. Heldigvis er der ikke nogen i vores område der har oplevet dette. Vores største problem er dog, at jorden er så tør, at vi ikke kan få sået vores vinterafgrøder. Så vidt jeg ved, har vi, på vores farm, opgivet at så nogle vinterafgrøder. Vi krydser dog stadig fingre for at regnen snart kommer.

**Det er super fedt at være på en farm, hvor jeg får mulighed for at køre alle de forskellige maskiner, og jeg føler at jeg har været en ligeså vigtig og ønsket person, som alle de andre der har hjulpet. Samtidig er det super fedt at have en arbejdsdag, hvor der er tid til pauser, hygge og dybe samtaler.**

Udover høstarbejdet er der selvfølgelig også køerne. Det er stadig min opgave at tjekke dem hver dag, og den morgentur nyder jeg hver dag. Så alt i alt er arbejdsdagen og hverdagslivet stadig noget jeg nyder rigtig meget!

Også her i Canada er foråret for alvor kommet løbene. Det mest sindssyge er temperaturerne herovre. Vi har nu i mange dage haft temperaturer der svinger fra -5 °C til 2 °C om natten, og fra 20 °C til 28 °C om dagen.  Det er som at gå fra en dansk vinter til en dansk sommer på få timer.

Jeg har været på tur med fire trainees fra Schweitz; Beatrice, Markus og et andet par. Vi klemte os ind i en bil og kørte nordpå til en lille by, Gerald. Her besøgte vi en anden trainee, som arbejder på en kæmpestor farm. Vi var selvfølgelig mest interesserede i farmen, så inden længe var vi alle fordelt på syv helt nye mejetærskere, der alle var i fuld sving på den samme mark. Farmen hedder Norenda Farm, og de driver omkring 9000 hektar. Hvert år bytter de deres 6 John Deere-mejetærskere ud til 6 helt nye, så hvert år er det maskiner der er ”brand-new”. I år var modellen John Deere S690. Alle deres andre maskiner er også helt nye.

Vi fik alle lov at prøve de store maskiner, og fik os en god snak med forskellige medarbejdere. Det var utrolig imødekommende og flinke mennesker på farmen, og de var glade for at vise den frem. Selvom det var en stor og spændende oplevelse, er jeg glad for at jeg ikke arbejder på sådan en farm. De trainees der er ansat der, arbejder stort set altid, og har hovedsagelig den samme arbejdsopgave hele sæsonen. Så der er ikke meget tid til sjov, eller til at blive sat ind de forskellige opgaver på farmen.

Om aften kørte vi tilbage til Estevan, hvor der var et Dermolition Derby show, som er et bilræs, hvor der køres i gamle biler og så gælder det om at smadre hinandens biler. Den sidste kørende vinder!

**Det føles fantastisk at have canadiske venner - det gør opholdet helt perfekt!**

Mark er officer ved air-cadett. De går meget op i at udvikle børnene til at blive gode, selvstændige og ansvarsfulde ledere. Der findes også army-cadets og sea-cadets. En weekend var der en air-cadett lejr, som jeg var så heldig at få lov at komme med på. Aktiviteterne er fuldstændig det somme som hos spejdere, og der var kun små forskelle fra det jeg er vant til. Der var ca. 20 børn der deltog, og de var i alderen 12 – 18 år. Det var en utrolig sjov weekend, hvor jeg igen blev udfordret på mit engelsk. Mine tanker blev dog for alvor sat i gang, da jeg snakkede med min chef om hvad der var godt og skidt ved deres program. Det fik mig til at tænke på, hvorfor jeg holder så meget af at være spejder, og hvad jeg synes om de værdier og det program vi har hjemme i vores lille gruppe i Sevel.

En ting jeg kan undre mig over er årstidsskiftet. På få dage gik vi fra sommer til vinter; det er utroligt hvor stor forskel der er på fastlandsklima og kystklima. Så her er langt undertøj, huer og vanter fundet frem og bliver benyttet med glæde. Vejret på nuværende tidspunkt minder om den danske vinter; nogle dage med mild frost og lidt sne, og andre dage med tøvejr. Jeg må dog minde mig selv om at temperaturerne kommer helt ned på -30° og måske koldere, når den rigtige vinter kommer.

Høsten er ovre, og på de fleste farme betyder det at arbejdet også er ovre. På vores farm betyder den endte høst bare endnu mere arbejde! Nu er der blevet lidt mere tid til at arbejde med køerne, og så skal der gøres vinterklar, så køerne ikke sulter gennem dem lange kolde vinter.

Først på måneden hjalp vi onkel Jim med at vaccinere og flytte køer. Det foregår næsten som på westernfilmene, bare uden heste, desværre. Dog drev vi dem ATV’er, og jeg skal da lige love for at der bliver brændt dæk af, når man skal flytte ca. 80 køer der aldrig er blevet flyttet før, i en afstand af 10 km. Det var fedt! Dagen efter flyttede vi vores egne køer og det gik lidt lettere.   
Hver dag hører jeg om hvor meget arbejde der skal gøres inden vinteren kommer, men ingen virker til at have særlig travlt, så jeg prøver også bare på at nyde arbejdet hver dag.  Arbejdsmoralen herovre er generelt meget anderledes end i Danmark. Selvom en almindelig canadisk arbejdsuge hedder 40 timer (selvfølgelig noget mere på gårdene), så er jeg sikker på at vi har langt flere effektive timer i Danmark.

Til Thanksgiving tog min værtsfamilie på weekendtur med noget familie, og jeg skulle blive hjemme for at passe på farmen. Jeg var dog så heldig at jeg blev inviteret til Oxbow for at fejre Thanksgiving med familien Buchanen (kano-familien). At møde den familie har været en gave for mig! Derfor blev Thanksgiving klart de bedste dage i denne måned. Vi hyggede os med god mad, snak og kortspil. Hele familien inkl. onkler og tanter, grinede og hyggede sig. Jeg nyder virkelig at de alle tager imod mig med åbne arme, og alle er helt afslappede og nede på jorden.

Jeg fik en uges fri fra arbejde, så jeg kunne tage på storbyferie i Toronto. Jeg skulle på ferie med to trainees fra Tyskland, som jeg på daværende tidspunkt ikke havde mødt før. Jeg mødte den første, Markus, på hotellet i Regina, hvor vi sammen overnattede. Dagen efter fløj vi til Toronto, hvor vi i lufthavnen blev mødt af Kirstine, som var den anden trainee. Heldigvis var det nogle super søde mennesker, jeg havde sagt ja til at rejse med. I Toronto lejede vi en bil, så det var lidt lettere at komme rundt. Weekenden tilbragte vi i Toronto, hvor vi bl.a. var oppe i CN Tower og så forskellige seværdigheder i midtbyen. Vi overnattede på et hostel i midtbyen. Mandag tog vi til Niagara Falls, som er et helt fantastisk stykke natur. Jeg må dog indrømme at hele indtrykket blev ødelagt af turister, hoteller, lys o. lign., som vandfaldet var omringet af. Den sidste aften i Toronto mødtes vi med en anden trainee. Vi havde en super hyggelig aften på en irisk pub.   
Det var en super god tur i selskab med nogle søde mennesker. Det var rart at komme lidt væk farm-livet, men en uge i en så stor by er nok for mig. En anden ting jeg kan konstatere er, at alt er dyrt i Canada. Så hvis I nogensinde har hørt at restauranter og hoteller er dyre i Danmark, så skal I bare tage til Canada - jeg glæder mig til at se jer.

Vores nabo holdt en Halloween-/farvelfest, og det var en sjov aften i selskab med søde mennesker, heriblandt en del trainees. Det var dog også en lidt trist aften, da vi skulle sige farvel til Markus og Beatrice, som er de to trainees jeg har haft mest med at gøre. Heldigvis er der stadig en masse andre søde mennesker herovre.

December måned har været en meget stille og rolig måned, hvor der dog alligevel er sket en masse små og store ting.   
Rent arbejdsmæssigt er det hele gået lidt i vinterhi, og arbejdsdagene er korte og en smule kedelige. Som jeg tidligere har nævnt, skal vi hovedsagelig bare sørge for at køerne har hø og vand. Jeg tror at vi endelig har overstået de sidste kælvninger, så nu er det besvær ovre. Hvis ikke det var fordi at vi, på vores farm, er lidt langsomme til at få gjort tingene og få gjort dem ordentlig, ville vinteren have været en ren fornøjelse, men vi har desværre haft nogle mindre uheld. Midt på måneden mistede vi en nyfødt kalv. Den blev født i sne og en dødbringende kold vind. Vi gjorde vores bedste på at tø den stive, halvdøde krop op, men i løbet af natten døde den desværre.   
Det værste af det hele var, at vi mistede vores store, flotte, gamle galloway tyr, så uheld har der været nok af, men heldigvis er der også sket nogle gode ting. De fleste af de kalve der er blevet født i kulden, overlevede, og render nu glade rundt. Lige inden jul fik min chef endeligt solgt noget af sit hørfrø, så det lettede lidt på økonomien. Vi har endnu ikke fået solgt nogle af alle de køer, som han hele tiden snakker om at vi skal sælge, og vi har stadig en del afgrøder af sælge, men forhåbentlig sker der lidt i de nye år.

Med de forholdsvise lette arbejdsdage, har jeg haft rig mulighed for at tage fri nogle hele og halve dage. Det har været super lækkert op til jul, hvor der jo selvfølgelig var en del julegaver der skulle købes, og julebag der skulle bages. Derfor har jeg taget til den nærmeste by Estevan et par gange, og så blev det også til en shoppetur i Minot, USA, sammen med min værtssøster og hendes veninde. Vi havde en super hyggelig tøsetur. Ellers er jeg begyndt til yoga, og jeg nåede lige at være med tre gange inden juleferien begyndte. Yoga er mega fedt og afslappende, og så er det lidt skægt at være til yoga med kun 2-4 ældre damer. Forhåbentlig bliver vi lidt flere i det nye år. Det er også blevet til enkel julefrokost med den lokale kirkegruppe. Så det var ikke meget alkohol der kom indenbords, men til gengæld fik jeg en god snak med nogle fra den ældre generation.

Nu til måneds højdepunkt: Jeg blev kort tid før jul hentet af Marvin, Lauree og Matthew Buchanan. Vi skulle sammen på jule-ski-ferie. Alt i alt skulle vi 10 mand af sted. Resten af gruppen, var de to andre sønner, Mitchell og Chase + kæreste, og Lauree’s bror + kone og søn. Ferien skulle holdes på et skisportssted der hedder Big White, det ligger lige udenfor byen Kelowna, BC. Det tager i alt 18 timer at køre derhen, så vi havde en meget lang køretur foran os. Skisportsstedet er en del af Rocky Mountains, så den sidste del af køreturen foregik i bjergene. At være i bjergene er en af de smukkeste oplevelser jeg nogensinde har haft. Det er så stort og overvældene, at man slet ikke kan forstille sig det. Derudover minder vejret og by-naturen (altså små parker og træer i byen) meget mere om den danske. Det var tydeligt at mærke at humøret ændrede sig, da vi kom ind i bjergene. Jeg vil også vove at påstå at vi tydeligt kunne mærke forskel på folkenes mentalitet der og så hjemme i Saskatchewan. Vi er vant til et sted, hvor det hele handler om olie, penge og arbejde. Oppe i bjergene virker det som om, at folk er mere afslappede og tilfredse. Det kunne bl.a. ses på køretøjerne. Hjemme i det flade Saskatchewan, kører alle rundt i store og dyre trucks, men oppe i bjergene, er langt de fleste tilfredse med en lille bil med gode vinterdæk.

Selve ferien bød selvfølge på rigtig meget ski, hvilket var super fedt, når skisportsstedet er så stort. Derudover blev det også til en hesteslæde-tur, klatring på en isvæg og meget andet sjovt. Juleaften blev holdt i vores luksuriøse feriehytte. Det var på ingen måde en juleaften som den danske, men det var en god og anderledes oplevelse. Og så kunne jeg jo glæde mig over de to bedste julegaver, som mine forældre og bedsteforældre sendte herover; hjemmestrikkede sokker og en færøsk uldtrøje. Efter 7 dage i bjergene, gik turen igen hjem til det alt for kolde Saskatchewan. Men med minder om endnu en uforglemmelig tur med familien Buchanan.

Så blev det februar; hvor tiden dog flyver afsted. I begyndelsen af måneden var min chef og jeg til Moose Mountin Ag Day. Det var en dag, hvor der kom en masse talere og snakkede om forskellige, relevante ting inden for landbrug.   
Ugen efter var jeg til en todags Holistic Mangement-konference i Russel, Manitoba. Jeg var på en måde alene afsted, men da vores nabo og et par stykker fra vores Holistic Mangement gruppe var der, fulgtes jeg med dem. Dagene gik mest med oplæg og workshops. Det var en super god konference, men personlig fik jeg mest ud af to forskellige taler, som snakkede om nogle redskaber man kan bruge i hverdagen, så man kan nyde og glæde sig over hver dag.

Jeg nåede lige at komme hjem, før Alex (min værtssøster) og jeg igen vendte snuden mod Russel, Manitoba. Vi ville lære at stå på snowboard! Vi ankom fredag aften, og stod på snowboards hele lørdag, inden vi igen tog hjem. At stå på snowboards er super sjovt, og faktisk ikke så svært som det ser ud, synes jeg. Det skal dog siges at vi nød rigtig godt af halvanden time med en guide. Jeg nyder Alex’ selskab rigtig meget, og vi havde en kanon god tur.

Da jeg kom hjem, tog min chef og jeg til Oxbow, for at køre lidt snescooter inden sneen smeltede. Efter aftensmaden gjorde vi klar med varmt tøj og hjelme, før vi begav os ud i mørket. Vi kørte ned til en lille bar, hvor vi fik et par drinks. Lige så hatten passede! Herefter kørte vi hjem. Her faldt vi så igen i whiskyen; det sker ofte hos familien Buchanan, men det er altid vældig hyggelig. Det endte med at jeg blev i Oxbow til mandag morgen, kun fordi at jeg virkelig nyder at bruge noget kvalitetstid med familien Buchanan.

Foråret er endelig på vej! Vi har stadig minusgrader, men ikke særlig meget, og så er dagene ved at blive dejlig lange og lyse. Vi har dog stadig rigtig meget sne, men efterhånden som vejret bliver varmere, begynder det jo at smelte.   
Næste måned er jo min sidste måned på farmen. Jeg tror at jeg skal på en tur med nogle andre trainees, og så skal vi vist også holde en afskedsfest.

**Af Mette Uth**